“ดาวฟิวเจอร์” ร่วง 400 จุด นลท.กังวลเศรษฐกิจถดถอย-จับตา “เฟด” แถลงนโยบายการเงิน
ดาวโจนส์ฟิวเจอร์ร่วง 400 จุดในช่วงบ่ายวันนี้ จับตานายพาวเวล “เฟด” แถลงนโยบายการเงิน และนักลงทุนกังวลภาวะเศรษฐกิจสหรัฐรอบครึ่งปีต่อคณะกรรมาธิการการธนาคารประจำวุฒิสภาในวันนี้
ดาวโจนส์ฟิวเจอร์ร่วง 400 จุดในช่วงบ่ายวันนี้ จับตานายพาวเวล “เฟด” แถลงนโยบายการเงิน และนักลงทุนกังวลภาวะเศรษฐกิจสหรัฐรอบครึ่งปีต่อคณะกรรมาธิการการธนาคารประจำวุฒิสภาในวันนี้
22 มิ.ย. 2565

ผู้สื่อข่าวรายงานว่า ดัชนีดาวโจนส์ฟิวเจอร์ร่วงลงกว่า 400 จุดในช่วงบ่ายวันนี้ เนื่องจากนักลงทุนยังคงวิตกกังวลเกี่ยวกับภาวะเศรษฐกิจถดถอย หลังจากธนาคารกลางสหรัฐ (เฟด) เร่งปรับขึ้นอัตราดอกเบี้ยเพื่อสกัดเงินเฟ้อ
ณ เวลา 14:47 น.ตามเวลาไทย ดัชนีดาวโจนส์ฟิวเจอร์ ร่วงลง 435 จุด หรือ -1.43% แตะที่ 30,090 จุด
สำหรับธนาคารกลางสหรัฐ (เฟด) ประกาศขึ้นอัตราดอกเบี้ยระยะสั้น 0.75% สู่ระดับ 1.50-1.75% ในการประชุมเมื่อวันที่ 15 มิ.ย.2565 ซึ่งเป็นการปรับขึ้นดอกเบี้ยครั้งใหญ่ที่สุดในรอบ 28 ปี ขณะที่นายเจอโรม พาวเวล ประธานเฟดส่งสัญญาณว่าจะปรับขึ้นดอกเบี้ยอีก 0.75% ในการประชุมเดือนก.ค.
โดยทีมนักวิเคราะห์ของบริษัทโกลด์แมน แซคส์เตือนว่า ขณะนี้มีโอกาส 30% ที่เศรษฐกิจสหรัฐจะเข้าสู่ภาวะถดถอยในปี 2566 ซึ่งเพิ่มขึ้นจากเดิมที่ระดับ 15% โดยสาเหตุส่วนใหญ่มาจากผลกระทบของการที่เฟดปรับขึ้นอัตราดอกเบี้ยเร็วขึ้นและรุนแรงขึ้นเพื่อสกัดเงินเฟ้อ
ขณะที่นักลงทุนจับตานายพาวเวลซึ่งมีกำหนดแถลงนโยบายการเงินและภาวะเศรษฐกิจสหรัฐรอบครึ่งปีต่อคณะกรรมาธิการการธนาคารประจำวุฒิสภาในวันนี้ (22 มิ.ย.2565) และจากนั้นจะแถลงต่อคณะกรรมาธิการบริการการเงินประจำสภาผู้แทนราษฎรในวันพรุ่งนี้ (23 มิ.ย.2565)
 